## Susana Camarero anuncia una inversió de quasi 2 milions d’euros més per a atendre dones víctimes sexuals en tres nous centres a Alacant, Castelló i València

*** La vicepresidenta afirma que “les xifres no poden deixar-nos impassibles” en la visita al nou Centre de Crisi 24 Hores de València
* Camarero visita també el Centre Dona 24 hores per a víctimes de violència sobre la dona i anima a denunciar “cada hora de cada dia”
* Destaca l’increment de dones ateses, tant en els centres presencials com a través de servici telefònic d’atenció a víctimes**

La vicepresidenta i consellera de Servicis Socials, Igualtat i Vivenda, Susana Camarero, ha anunciat una inversió de quasi 2 milions d’euros més per a atendre dones víctimes d’agressions sexuals en tres centres provincials nous situats a Alacant, Castelló i València.

La vicepresidenta ha afirmat que “les xifres no poden deixar-nos impassibles” en la visita al nou Centre de Crisi 24 Hores de València per a l’atenció integral a víctimes d’agressions sexuals, durant la qual ha animat a denunciar tot tipus de violència sobre les dones “cada hora de cada dia”.

Camarero ha recordat que “només a l’estiu” han sigut assassinades 15 dones, “cal recordar-les a elles i també els 10 menors assassinats per violència vicària sobre la dona”, i ha afegit que “són xifres que ens obliguen a redoblar els esforços, i és evident que per a nosaltres és important donar les ferramentes i els recursos que necessiten les víctimes”.

En conseqüència, Camarero ha detallat que la Generalitat invertirà 399.844,94 euros en este nou Centre de Crisi 24 Hores, que se suma a les altres ferramentes i mesures “posades ja en marxa per a lluitar contra esta xacra social i previndre i reduir totes les formes de violència sobre les dones, que és una prioritat per al Govern de Mazón”.

La vicepresidenta ha explicat que la finalització del centre està prevista per al pròxim octubre i que Alacant i Castelló comptaran també amb recursos idèntics abans de finalitzar 2024, amb un pressupost previst per als dos d’una mica més d’1,5 milions d’euros finançats pel Pla de recuperació, transformació i resiliència.

Els nous centres d’atenció a dones són concebuts “com espais a on les víctimes de violència sexual se senten acollides, acompanyades i segures”, ha afegit.

**Augment d’agressions sexuals**

Camarero ha mostrat la preocupació que té per “l’alarmant augment d’agressions sexuals a dones i, en particular, a les dones jóvens, una de les violències que més ens preocupa i ocupa durant els últims mesos”.

“Este Consell no escatimarà esforços per a reforçar la lluita contra estos delictes i aconseguir una Comunitat Valenciana lliure d’agressions, a on els nostres jóvens gaudisquen de la seua llibertat de moviments i del seu oci sense perill”, ha assegurat.

Segons la vicepresidenta, “hem redoblat esforços des que vam arribar al Consell i vam crear la figura específica del Comissionat per a la Lluita contra la Violència sobre la Dona”, i ha mencionat alguns dels recursos en marxa per a atendre les víctimes d’agressions sexuals.

Així, s’ha referit als punts d’atenció i ajuda instal·lats en festivals i locals d’oci; el telèfon d’atenció 900 22 00 22, posat en marxa el mes de març passat, i al ventall de mesures del Protocol d’actuació contra les violències sexuals en espais d’oci de la Comunitat Valenciana, de la Generalitat.

Així mateix, Camarero s’ha referit als Punts Violeta instal·lats en els festivals de música i esdeveniments multitudinaris d’oci per a atendre les víctimes, i en els quals la Generalitat dispensa gratis un sensor químic per a detectar drogues de submissió.

A més, els Punts Violeta s’han posat per primera vegada a la disposició dels ajuntaments i estan ja presents en més de 80 municipis de la Comunitat Valenciana.

El Centre de Crisi València 24 Hores de València estarà situat al costat del Centre Dona 24 Hores i el servici 900 580 888 per a víctimes de violència sobre la dona, recursos que també ha visitat Susana Camarero acompanyada per la secretària autonòmica d’Igualtat i Diversitat, Asunción Quinzá, i el Comissionat per a la Lluita contra la Violència sobre la Dona, Felipe del Baño.

**Xarxa Centres Dona 24 Hores i telèfon 900 580 888**

La vicepresidenta ha destacat el compromís del Consell “per a garantir a qualsevol dona víctima de violència i als seus fills i filles un tractament integral i personalitzat sobre la seua situació de violència” a través de la Xarxa de Centres Dona de la Comunitat Valenciana.

“Mai estarà sola”, ha assegurat Camarero, després d’agrair la labor de les professionals de la Xarxa, “amb la qual garantim un tractament integral per a ajudar-la i traure-la amb els seus fills del seu escenari violent”.

La Xarxa de Centres Dona de la Vicepresidència i Conselleria de Servicis Socials és un recurs gratuït i especialitzat d’atenció a dones (i els fills i filles) que han patit o patixen violència física, psíquica, sexual i/o econòmica per les parelles o exparelles. La Xarxa també tracta la violència exercida a través de la mutilació genital femenina o a través del matrimoni forçós.

Està formada per 10 centres d’atenció ambulatòria d’atenció 24 i 14 hores, i de 28 centres residencials que compten amb 362 places repartides per tota la Comunitat Valenciana.

Durant el primer semestre de 2024, ha parat atenció directa a 6.999 dones (enfront de 5.970 dones en el primer semestre de 2023) a través d’un equip multidisciplinari format per treballadores socials, psicòlogues i advocades.

A més, a través del servici d’atenció telefònica 900 580 888, ha atés 35.494 telefonades durant el primer semestre de l’any (enfront de les 34.431 ateses en un període igual de 2023).

Els Centres Dona d’Alacant, Castelló i València funcionen ininterrompudament les 24 hores tots els dies de l’any. Per part seua, els centres de Dénia i Torrevieja donen servici 14 hores tots els dies a l’any i els Centres Dona Rural i d’Interior de Sant Mateu, Segorbe, Yátova, Xàtiva i Elda estan oberts de dilluns a dissabte, entre les 9 i les 21 hores.

Susana Camarero ha remarcat que el Consell farà “tots els esforços financers i humans que siguen necessaris per a atallar la xacra social de la violència sobre les dones”, que ha posat fi a la vida de 28 dones enguany, 5 d’elles residents a la Comunitat Valenciana.

Fecha: 23/08/2024